Forsætisráðherra Íraks slapp óskaddaður frá drónaárás á aðsetur hans í nótt. Hann sakar árásarmennina um heigulshátt. Mikil spenna hefur verið í landinu frá kosningunum þar tíunda október.
Árásin var gerð með þremur drónum hlöðnum sprengiefnum sem voru send frá svokallaðri lýðveldisbrú. Hún liggur yfir ánni Tigris sem rennur í gegnum höfuðborgina Bagdad. Samkvæmt heimildum AFP úr öryggisgæslu forsetans voru tveir drónanna skotnir niður áður en tókst að nota þá. Sá þriðji flaug hins vegar á forsetabústaðinn sem skemmdist talsvert. Forsætisráðherrann, Mustafa al-Khademi, slapp ómeiddur en minnst tveir af lífvörðum hans særðust. Forsætisráðherrann flutti síðan ávarp til þjóðarinnar í morgun.
Al-Khademi sagði hvorki hægt að byggja þjóð né framtíð á huglausum eldflauga- og drónaárásum. Uppbygging eigi sér aðeins stað með því að virða ríkið og stofnanir þess.
Aðsetur forsætisráðherrans er á svokölluðu grænu svæði í borginni en þar eru fjölmargar opinberar stofnanir, sem og sendiráð erlendra ríkja.
Enginn hefur lýst ábyrgð á árásinni. Talið er að hún tengist úrslitum kosninganna tíunda október. Þar tapaði Fatah, stjórnmálaarmur samtakanna Hasked al-Shaabi, sem styðja nágrannaríkið Íran, miklu fylgi. Þau viðurkenna ekki úrslitin og fullyrða að brögð hafi verið í tafli. Síðan hefur spenna farið vaxandi í landinu. Hundruð stuðningsmanna Hasked al-Shaabi laust saman við lögreglu á föstudag nærri hinu græna svæði. Í gær mótmæltu svo sömu stuðningsmenn með því að brenna myndir af al-Kadhemi forsætisráðherra og kalla hann glæpamann.
Úrslit kosninganna hafa ekki verið staðfest ennþá, og enn gætu liðið nokkrar vikur áður en það verður gert.
Reynt var að ráða forsætisráðherra Íraks af dögum í drónaárás í nótt. Hann slapp ómeiddur. Árásin er talin tengjast óánægju með úrslit kosninga þar fyrir tæpum mánuði.